શેઠ આપને પણ આ બાબુના જેવું થયું છે, પણ સરસ્વતીચંદ્રને ચંદ્રલક્ષ્મીએ કાંઈ કહી મૂક્યું નથી. તે બિચારા ગયા અને મનાવવાનો અવકાશ પણ તમારે નથી. આપના મનમાં એમ આવ્યું કે એ પૈસાને લીધે આપનો સગો છે! હવે એ સગપણ નથી. આપ એને મન બાપ છો. આપને મન એ પુત્ર નથી. હોય, એમ જ હોય તો શેઠ, આપના ઘરમાંથી એ ગયો તેની કાંઈ ફિકર કરશો નહિ. એને સોંપેલી અને બીજી વસ્તુઓ ઘરમાં સંભાળજો, ઘરમાંથી કાંઈ ગયું લાગે તો મને કહેજો, હું ભરી આપીશ. શેઠજી, જાઉં છું. આપ મોટા માણસ છો, વધારે ઓછું બોલાઈ ગયું હોય તો ક્ષમા કરજો, રજા લઉં છું.” બોલતાં બોલતાં ચંદ્રકાંતે પાઘડી પહેરી. ઉઠ્યો અને ચાલવા માંડ્યું.